               COMISIA EUROPEANĂ
            Bruxelles, 24.6.2019
            COM(2019) 296 final/2 – DOWNGRADED on 16.7.2019
            2019/0141(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, a unui acord cu Statele Unite ale Americii privind alocarea către Statele Unite a unei părți a contingentului tarifar prevăzut în Regulamentul (CE) nr. 617/2009 din 13 iulie 2009 de deschidere a unui contingent tarifar autonom pentru importurile de carne de vită de calitate superioară

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Prin Regulamentul (CE) nr. 617/2009 al Consiliului, Uniunea Europeană a deschis un contingent tarifar anual
                     1
                   pentru carne de vită de calitate superioară, în conformitate cu Memorandumul de înțelegere dintre Comisia Europeană și Statele Unite și cu versiunea revizuită a acestuia, Memorandumul de înțelegere revizuit cu Statele Unite ale Americii referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană din 21 octombrie 2013
                     2
                   („contingentul tarifar”). Memorandumul de înțelegere revizuit a fost comunicat de către Uniune și de către Statele Unite Organului de soluționare a litigiilor al OMC la 14 aprilie 2014 și stabilește o foaie de parcurs care vizează soluționarea litigiului din cadrul OMC CE – măsurile referitoare la carne și produsele din carne (hormoni) (DS26) („CE-Hormoni”).

                  În decembrie 2016, Statele Unite au luat măsuri pentru a reinstitui taxe majorate pentru anumite produse din UE în legătură cu litigiul DS26. Procedura de reinstituire a taxelor a fost lansată la cererea sectorului cărnii de vită din SUA, care a exprimat îngrijorări referitoare la punerea în aplicare a contingentului tarifar.

                  Pentru a evita reinstituirea unor taxe majorate pentru anumite produse din UE, Uniunea Europeană și Statele Unite au desfășurat consultări referitoare la funcționarea memorandumului de înțelegere revizuit, în temeiul articolului IV alineatul (1) litera (b) din acesta, Statele Unite solicitând alocarea unei părți a contingentului tarifar deschis în temeiul memorandumului de înțelegere revizuit.

                  Este în interesul Uniunii să aloce Statelor Unite o parte a contingentului tarifar, astfel încât cele două părți să poată ajunge, în cele din urmă, de comun acord, la o soluționare a litigiului din cadrul OMC în cauza DS26, soluționare care ar urma să fie notificată Organului de soluționare a litigiilor al OMC.

                  La 19 octombrie 2018, Consiliul a autorizat Comisia să deschidă, în numele Uniunii, negocieri cu Statele Unite al Americii privind funcționarea contingentului tarifar, în scopul alocării pentru Statele Unite a unei părți a contingentului tarifar, pentru soluționarea definitivă a litigiului din cadrul OMC în cauza DS26. Negocierile s-au încheiat cu succes.

                  În plus, Consiliul a autorizat Comisia să caute, de asemenea, să obțină acordul altor țări furnizoare care au interes semnificativ cu privire la alocarea specifică pe țară a contingentului tarifar menționat, în conformitate cu normele OMC aplicabile, în măsura în care este necesar. Într-adevăr, pentru a respecta dispozițiile articolului XIII alineatul (2) din GATT, când un contingent tarifar se repartizează între țările furnizoare, partea care alocă contingentul tarifar ar trebui să încerce să ajungă la un acord cu toți furnizorii care au un interes semnificativ în ceea ce privește alocarea unor părți ale contingentului tarifar. Așadar, pentru a se asigura că alocarea specifică pe țară a contingentului tarifar este conformă cu obligațiile UE din cadrul OMC, UE trebuie să obțină acordul celorlalți furnizori care au un interes semnificativ în cadrul contingentului tarifar (Australia, Uruguay și Argentina). În consecință, Comisia a încercat să obțină acordul țărilor furnizoare care au un interes semnificativ și a obținut consimțământul lor în scris în ceea ce privește alocarea către Statele Unite a unei părți a contingentului tarifar, sub forma scrisorilor de acceptare primite la 10, 20 și 31 mai 2019.

               •Coerența cu dispozițiile existente în domeniul de politică

               Nu se aplică.

               •Coerența cu alte politici ale Uniunii

               Nu se aplică.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (5) din TFUE.

               •Subsidiaritatea (în cazul competențelor neexclusive)

               Nu se aplică, deoarece competența Uniunii în domeniul politicii comerciale comune este exclusivă [articolul 3 alineatul (1) litera (e) din TFUE].

               •Proporționalitatea

               Nu se aplică.

               •Alegerea instrumentului

               Pentru alocarea către Statele Unite a unei părți a contingentului tarifar, instrumentul adecvat este un acord internațional.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluările ex post/verificările adecvării legislației existente

               Nu se aplică.

               •Consultările cu părțile interesate

               Nu se aplică.

               •Obținerea și utilizarea expertizei

               Nu se aplică.

               •Evaluarea impactului

               Nu se aplică.

               •Adecvarea și simplificarea reglementărilor

               Nu se aplică.

               •Drepturile fundamentale

               Nu se aplică.

               4.IMPLICAȚIILE BUGETARE

                  Niciuna.

               2019/0141 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, a unui acord cu Statele Unite ale Americii privind alocarea către Statele Unite a unei părți a contingentului tarifar prevăzut în Regulamentul (CE) nr. 617/2009 din 13 iulie 2009 de deschidere a unui contingent tarifar autonom pentru importurile de carne de vită de calitate superioară

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (5),

               având în vedere propunerea Comisiei Europene,

               întrucât:

               (1)În temeiul Regulamentului (CE) nr. 617/2009
                  3
               , Uniunea Europeană a deschis un contingent tarifar anual pentru carnea de vită de calitate superioară („contingentul tarifar”).

               (2)La 19 octombrie 2018, Consiliul a autorizat Comisia să deschidă, în numele Uniunii, negocieri cu Statele Unite al Americii privind funcționarea contingentului tarifar, inclusiv privind alocarea specifică pe țară a contingentului tarifar, în scopul soluționării definitive a litigiului din cadrul OMC în cauza DS26 [CE – măsurile referitoare la carne și produsele din carne (hormoni)].

               (3)Aceste negocieri cu Statele Unite s-au încheiat cu succes la 27 februarie 2019.

               (4)În plus, Consiliul a autorizat Comisia să caute, de asemenea, să obțină acordul altor țări furnizoare care au interes semnificativ cu privire la alocarea specifică pe țară a contingentului tarifar menționat, în conformitate cu normele OMC aplicabile, în măsura în care este necesar.

               (5)Celelalte țări furnizoare care au un interes semnificativ au confirmat în scris că sunt de acord cu alocarea specifică pe țară a contingentului tarifar menționată mai sus.

               (6)Prin urmare, sus-menționatul acord ar trebui semnat în numele Uniunii, sub rezerva încheierii sale la o dată ulterioară,

               ADOPTĂ PREZENTA DECIZIE:

               Articolul 1

               Se aprobă semnarea în numele Uniunii a Acordului dintre Statele Unite ale Americii și Uniunea Europeană privind alocarea către Statele Unite a unei părți a contingentului tarifar pentru carne de vită de calitate superioară menționat în Memorandumul de înțelegere revizuit dintre Statele Unite ale Americii și Uniunea Europeană referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană (2014), sub rezerva încheierii acordului respectiv
                  4
               .

               Textul acordului este atașat la prezenta decizie.

               Articolul 2

               Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Regulamentul (CE) nr. 617/2009 al Consiliului din 13 iulie 2009 de deschidere a unui contingent tarifar autonom pentru importurile de carne de vită de calitate superioară (JO L 182, 15.7.2009, p. 1)

                     (2)

                        JO L 27, 30.1.2014, p. 2.

                     (3)

                        Regulamentul (CE) nr. 617/2009 al Consiliului din 13 iulie 2009 de deschidere a unui contingent tarifar autonom pentru importurile de carne de vită de calitate superioară (JO L 182, 15.7.2009, p. 1)

                     (4)

                        Textul acordului se publică împreună cu decizia privind încheierea acestuia.

    ---documentbreak---

               COMISIA EUROPEANĂ
            Bruxelles, 24.6.2019
            COM(2019) 296 final/2 – DOWNGRADED on 16.7.2019
            ANEXĂ
            la
            Propunerea deDECIZIE A CONSILIULUI
            privind semnarea, în numele Uniunii Europene, a unui acord cu Statele Unite ale Americii privind alocarea către Statele Unite a unei părți a contingentului tarifar prevăzut în Regulamentul (CE) nr. 617/2009 din 13 iulie 2009 de deschidere a unui contingent tarifar autonom pentru importurile de carne de vită de calitate superioară

               ANEXĂ

               ACORDUL DINTRE

               STATELE UNITE ALE AMERICII

               ȘI UNIUNEA EUROPEANĂ
               PRIVIND ALOCAREA CĂTRE STATELE UNITE A UNEI PĂRȚI A CONTINGENTULUI TARIFAR PENTRU CARNE DE VITĂ DE CALITATE SUPERIOARĂ MENȚIONAT ÎN

               MEMORANDUMUL DE ÎNȚELEGERE REVIZUIT REFERITOR LA IMPORTUL DE CARNE DE VITĂ PROVENITĂ DE LA ANIMALE NETRATATE CU ANUMIȚI HORMONI DE STIMULARE A CREȘTERII ȘI LA TAXELE MAJORATE APLICATE DE STATELE UNITE ANUMITOR PRODUSE DIN UNIUNEA EUROPEANĂ (2014)

               Statele Unite ale Americii și Uniunea Europeană, părți la Memorandumul de înțelegere revizuit dintre Statele Unite ale Americii și Uniunea Europeană referitor la importul de carne de vită provenită de la animale netratate cu anumiți hormoni de stimulare a creșterii și la taxele majorate aplicate de Statele Unite anumitor produse din Uniunea Europeană din 21 octombrie 2013 (denumit în continuare „MoU din 2014”), au convenit următoarele:

               Articolul 1

               Obiective

               Obiectivele prezentului acord sunt următoarele:

               1.alocarea către Statele Unite a unei părți a contingentului tarifar autonom pentru carne de vită de calitate superioară de 45 000 de tone greutate produs, menționat la articolul II alineatele (4) și (5) și la articolul VI din MoU din 2014 și

               2.completarea sau modificarea anumitor drepturi și obligații ale părților, menționate la articolele III, IV, V, VII și VIII din MoU din 2014.

               Articolul 2

               Alocări în cadrul contingentului

               1.Uniunea Europeană va aloca Statelor Unite 35 000 de tone din cele 45 000 de tone ale contingentului tarifar menționate la articolul 1. Cantitatea rămasă, de 10 000 de tone, este pusă la dispoziția tuturor celorlalte țări. Alocările sunt introduse treptat pe parcursul unei perioade de șapte ani („perioada de punere în aplicare”), după cum urmează:

                        Statele Unite

                        Toate celelalte țări

                        Anul 1

                        18 500 de tone

                        26 500 de tone

                        Anul 2

                        23 000 de tone

                        22 000 de tone

                        Anul 3

                        25 400 de tone

                        19 600 de tone

                        Anul 4

                        27 800 de tone

                        17 200 de tone

                        Anul 5

                        30 200 de tone

                        14 800 de tone

                        Anul 6

                        32 600 de tone

                        12 400 de tone

                        Anul 7 și anii următori

                        35 000 de tone

                        10 000 de tone

               2.Din motive de certitudine, obligațiile fundamentale prevăzute la articolul II alineatul (1) din MoU din 2014, inclusiv nivelul tarifar aplicabil în cadrul contingentului de zero (0) la sută, se aplică părții contingentului tarifar alocate Statelor Unite.

               3.Volumul anual al contingentului tarifar este împărțit în mod egal în patru subperioade trimestriale. Anul contingentar începe la 1 iulie și se încheie la 30 iunie.

               Dacă prezentul acord intră în vigoare la o dată care nu este 1 iulie, anul 1 al perioadei de punere în aplicare începe în prima zi a următoarei subperioade a anului contingentar și durează patru subperioade consecutive
                  1
               . Eventualele cantități neutilizate în subperioadele care precedă, în anul contingentar respectiv, prima zi a anului 1 se adaugă la cantitățile disponibile în prima subperioadă a anului 1 al perioadei de punere în aplicare. Aceste cantități se adaugă la cantitățile alocate Statelor Unite și tuturor celorlalte țări, în mod proporțional cu părțile lor din volumul total al contingentului tarifar.

               Articolul 3

               Gestionarea contingentului

               Partea contingentului tarifar pentru carne de vită de calitate superioară alocată Statelor Unite este gestionată de Uniunea Europeană pe baza principiului „primul venit, primul servit”. Uniunea Europeană depune toate eforturile pentru a gestiona partea din contingentul tarifar alocată Statelor Unite într-un mod care să permită importatorilor să o utilizeze pe deplin. Prezentul articol înlocuiește articolul III din MoU din 2014.

               Articolul 4

               Litigiul CE-Hormoni

               1.Reprezentantul comercial al Statelor Unite încheie procedura inițiată în decembrie 2016, în temeiul secțiunii 306 litera (c) din Legea privind comerțul din 1974, astfel cum a fost modificată, cu hotărârea de a nu relansa acțiunea de exercitare a autorizării din WT/DS26/21. Statele Unite publică hotărârea respectivă cel târziu la data intrării în vigoare a alocării specifice pe țară a contingentului tarifar prevăzute pentru anul 1 la articolul 2.

               2.Pe parcursul perioadei de punere în aplicare menționate la articolul 2 alineatul (1), pe parcursul perioadei de examinare menționate la articolul 4 alineatul (3) și până la momentul notificării unei soluții convenite, menționate la articolul 4 alineatul (3):

               (a)părțile nu cer instituirea unui grup special în temeiul articolului 21 alineatul (5) din Înțelegerea privind regulile și procedurile de soluționare a litigiilor din cadrul OMC („MSL”) în cauza „CE – măsurile referitoare la carne și produsele din carne (hormoni)” (WT/DS26) („CE-Hormoni”);

               (b)Statele Unite nu suspendă aplicarea concesiilor tarifare acordate Uniunii Europene și a obligațiilor aferente autorizate de Organul de soluționare a litigiilor al Organizației Mondiale a Comerțului în cauza CE-Hormoni, Recurgerea de către Statele Unite la articolul 22 alineatul (7) din Înțelegerea privind soluționarea litigiilor (WT/DS26/21).

               3.Cel târziu la zece (10) ani de la intrarea în vigoare a prezentului acord, Statele Unite și UE se întâlnesc pentru a examina funcționarea contingentului tarifar, în scopul ajungerii de comun acord la o soluție care să fie notificată, la sfârșitul examinării, Organului de soluționare a litigiilor al OMC în conformitate cu articolul 3 alineatul (6) din MSL. Examinarea trebuie finalizată cel târziu la 11 ani de la intrarea în vigoare a prezentului acord. Această dispoziție înlocuiește articolul IV din MoU din 2014.

               4.Dacă, în termen de 11 ani de la intrarea în vigoare a prezentului acord, părțile nu notifică de comun acord Organului de soluționare a litigiilor al OMC o astfel de soluție convenită, fiecare parte poate denunța acordul în conformitate cu articolul 6 alineatul (1).

               Articolul 5

               Controale la fața locului

               Comisia poate cere Guvernului Statelor Unite să autorizeze reprezentanți ai Comisiei care să desfășoare controale la fața locului în Statele Unite, cu condiția ca respectivele controale la fața locului să se desfășoare pe o bază nediscriminatorie în ceea ce privește alte țări furnizoare. Controalele respective sunt desfășurate împreună cu autoritățile competente din Statele Unite.

               Articolul 6

               Retragere și efecte

               1.Oricare dintre părți se poate retrage din prezentul acord trimițând o notificare în scris celeilalte părți. Prezentul acord este denunțat la șase luni de la data primirii respectivei notificări de către cealaltă parte. Retragerea din prezentul acord nu constituie o retragere din MoU din 2014 decât dacă părțile declară în mod expres această intenție.

               2.Retragerea din MoU din 2014 în temeiul articolului V alineatul (4) din MoU din 2014 implică retragerea din prezentul acord. În perioada de șase luni care urmează datei trimiterii notificării de retragere menționate la articolul V alineatul (4), părțile respectă obligațiile fundamentale enumerate la articolul II din MoU din 2014.

               3.Dacă Organului de soluționare a litigiilor al OMC nu îi este notificată o soluție convenită în temeiul articolului 4 alineatul (3), nicio dispoziție din prezentul acord nu este interpretată ca o modificare a drepturilor sau obligațiilor vreunei părți în temeiul MSL în ceea ce privește CE-Hormoni.

               4.Nicio dispoziție din prezentul acord nu este interpretată ca acordând drepturi sau impunând obligații asupra unor persoane, altele decât cele constituite între părți, și nici ca permițând invocarea directă a prezentului acord în fața instanțelor și în sistemele juridice interne ale părților.

               5.Prezentul acord intră în vigoare în prima zi care urmează datei la care ambele părți și-au notificat reciproc finalizarea procedurilor interne necesare pentru a se asigura respectarea obligațiilor părților prevăzute la articolul 2 și la articolul 4 alineatul (1).

               DREPT CARE, subsemnații, pe deplin autorizați de guvernele lor, au semnat prezentul acord.

               ADOPTAT la <LOCUL> la <DATA>, în dublu exemplar, în limba engleză, care este textul autentic al acordului.

               Pentru Statele Unite ale Americii

                     Pentru Uniunea Europeană

                     (1)

                        Pentru mai multă claritate, dacă prezentul acord intră în vigoare la începutul subperioadei „n” a unui an contingentar, volumul pentru anul 1 este pus la dispoziție în patru subperioade consecutive, împărțit în mod egal între subperioadele respective, începând cu subperioada „n” a respectivului an contingentar și terminând cu subperioada „n-1” a anului contingentar următor. Volumele din anul 2 și din anii următori sunt puse la dispoziție în patru subperioade consecutive, împărțite în mod egal între subperioadele respective, începând cu subperioada „n” a anului contingentar următor.


               COMISIA EUROPEANĂ
            Bruxelles, 13.9.2019
            COM(2019) 416 final
            ANEXĂ
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale referitoare la revizuirea capitolului 9 din anexa 9 („Facilități”) la Convenția privind aviația civilă internațională în ceea ce privește standardele și practicile recomandate privind datele din registrul cu numele pasagerilor

               ANEXĂ

               Poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale referitoare la revizuirea capitolului 9 din anexa 9 („Facilități”) la Convenția privind aviația civilă internațională în ceea ce privește standardele și practicile recomandate privind datele din registrul cu numele pasagerilor

               Principii generale

               În cadrul activităților Organizației Aviației Civile Internaționale (OACI) legate de revizuirea capitolului 9 din anexa 9 („Facilități”) la Convenția de la Chicago referitoare la elaborarea de standarde și practici recomandate privind datele din registrul cu numele pasagerilor (PNR), statele membre, acționând împreună în interesele Uniunii:

               (a)acționează în conformitate cu obiectivele urmărite de Uniune în cadrul politicii sale privind PNR, în special pentru a asigura securitatea, pentru a proteja viața și siguranța persoanelor, precum și pentru a asigura respectarea deplină a drepturilor fundamentale, în special a drepturilor la viață privată și la protecția datelor cu caracter personal;

               (b)sporesc conștientizarea în rândul tuturor statelor contractante ale OACI cu privire la standardele și principiile Uniunii referitoare la transferul de date PNR, astfel cum rezultă din dreptul relevant al Uniunii și jurisprudența Curții de Justiție a Uniunii Europene;

               (c)promovează dezvoltarea unor soluții multilaterale, care respectă drepturile fundamentale în ceea ce privește transferul de date PNR de către companiile aeriene către autoritățile de aplicare a legii, în interesul asigurării securității juridice, al respectării drepturilor fundamentale și al raționalizării obligațiilor impuse transportatorilor aerieni;

               (d)promovează schimbul de date PNR și schimbul rezultatelor prelucrării datelor respective între statele contractante ale OACI, în cazul în care se consideră necesar pentru prevenirea, depistarea, investigarea sau urmărirea penală a infracțiunilor teroriste sau a infracțiunilor grave, respectând pe deplin drepturile și libertățile fundamentale;

               (e)sprijină în continuare elaborarea de către OACI a unor standarde pentru colectarea, utilizarea, prelucrarea și protecția datelor PNR, în concordanță cu Rezoluția 2396 (2017) a Consiliului de Securitate al Organizației Națiunilor Unite din 21 decembrie 2017;

               (f)continuă să sprijine dezvoltarea, în toate statele contractante ale OACI, a capabilităților de colectare, prelucrare și analiză, în contextul standardelor și practicilor recomandate ale OACI, a datelor PNR, precum și să se asigure că datele PNR sunt utilizate de toate autoritățile lor naționale competente și sunt partajate cu acestea, respectând pe deplin drepturile omului și libertățile fundamentale, în scopul prevenirii, depistării și investigării infracțiunilor teroriste și a călătoriilor conexe, astfel cum se prevede în Rezoluția 2396 (2017) a Consiliului de Securitate al Organizației Națiunilor Unite din 21 decembrie 2017;

               (g)promovează crearea unui mediu în care transportul aerian internațional să se poată dezvolta pe o piață mondială deschisă și liberalizată și în care să își poată continua dezvoltarea fără a compromite securitatea și asigurând în același timp introducerea unor garanții relevante.

               Orientări

               Statele membre, acționând împreună în interesele Uniunii, susțin includerea următoarelor standarde și principii în orice standarde și practici recomandate viitoare ale OACI cu privire la datele PNR:

               1.Referitor la modalitățile de transmitere a datelor PNR:

               (a)Metoda de transmitere: Pentru a proteja datele cu caracter personal conținute în sistemele transportatorilor și pentru a asigura că acestea rămân sub controlul sistemelor respective, datele ar trebui să fie transmise utilizând exclusiv sistemul de tip „push”.

               (b)Protocoale de transmisie: Utilizarea unor protocoale standard adecvate, sigure și deschise ca parte a protocoalelor de referință acceptate la nivel internațional pentru transmiterea de date PNR ar trebui încurajată pentru a spori treptat adoptarea acestora și înlocuirea, în cele din urmă, a standardelor proprii.

               (c)Frecvența transmiterii: Frecvența și calendarul transmiterii de date PNR nu ar trebui să creeze o sarcină nerezonabilă pentru transportatori și ar trebui să se limiteze la ceea ce este strict necesar în scopul aplicării legii și al asigurării securității frontierelor, pentru a combate terorismul și infracțiunile grave.

               (d)Absența obligației transportatorilor de a colecta date suplimentare: Transportatorilor nu ar trebui să li se solicite să colecteze date suplimentare PNR, comparativ cu ceea ce colectează deja, sau să colecteze anumite tipuri de date, ci numai să transmită ceea ce au colectat deja ca parte a activităților lor.

               2.Referitor la modalitățile de prelucrare a PNR:

               (a)Calendarul transmiterii și prelucrării: Sub rezerva garanțiilor adecvate privind protecția vieții private a persoanelor în cauză, datele PNR pot fi puse la dispoziție cu mult timp în avans, înainte de sosirea sau plecarea unui zbor, oferind, astfel, autorităților mai mult timp pentru prelucrarea și analizarea datelor și, eventual, pentru luarea de măsuri.

               (b)Comparație cu criteriile și bazele de date prestabilite: autoritățile ar trebui să prelucreze datele PNR folosind criterii și baze de date fondate pe probe, relevante pentru combaterea terorismului și a infracțiunilor grave.

               3.Referitor la protecția datelor cu caracter personal:

               (a)Legitimitatea, echitatea și transparența prelucrării: trebuie să existe o bază legitimă pentru prelucrarea datelor cu caracter personal, pentru ca cetățenii să devină conștienți de riscurile, garanțiile și drepturile legate de prelucrarea datelor lor cu caracter personal și de modul în care să își exercite drepturile în legătură cu prelucrarea.

               (b)Limitarea scopului: scopul pentru care datele PNR pot fi utilizate de autorități ar trebui să fie clar stabilit și nu ar trebui să depășească ceea ce este necesar având în vedere obiectivele vizate, în special obiectivele în materie de aplicare a legii și de asigurare a securității frontierelor care constau în combaterea terorismului și a infracțiunilor grave.

               (c)Domeniul de aplicare al datelor PNR: elementele datelor PNR care urmează să fie transferate de companiile aeriene ar trebui să fie clar identificate și enumerate în mod exhaustiv. Lista acestor elemente de date ar trebui să fie standardizată pentru a se asigura faptul că se păstrează doar minimul necesar, împiedicându-se în același timp prelucrarea datelor sensibile, inclusiv a datelor care dezvăluie originile rasiale sau etnice, opiniile politice sau convingerile religioase ori filosofice, apartenența la un sindicat, starea de sănătate, viața sexuală sau orientarea sexuală ale unei persoane.

               (d)Utilizarea datelor PNR: prelucrarea ulterioară a datelor PNR ar trebui limitată la scopurile transferului inițial, pe baza unor criterii obiective și sub rezerva unor condiții de fond și procedurale în concordanță cu cerințele aplicabile transferurilor de date cu caracter personal.

               (e)Prelucrarea automată a datelor PNR: prelucrarea automată ar trebui să se bazeze pe criterii obiective, nediscriminatorii și fiabile prestabilite și nu ar trebui să fie utilizată ca bază unică pentru nicio decizie cu efecte juridice negative sau care afectează grav o persoană.

               (f)Păstrarea datelor: perioada de păstrare a datelor PNR ar trebui să fie limitată și nu ar trebui să depășească perioada necesară pentru atingerea obiectivului inițial vizat. Ștergerea datelor ar trebui asigurată în conformitate cu cerințele juridice din țara de proveniență. La sfârșitul perioadei de păstrare, datele PNR ar trebui șterse sau anonimizate.

               (g)Divulgarea datelor PNR în fața autorităților autorizate: divulgarea ulterioară a datelor PNR în fața altor autorități guvernamentale din cadrul aceluiași stat sau în fața altor state contractante ale OACI de la caz la caz poate avea loc numai dacă autoritatea căreia îi sunt destinate exercită funcții legate de combaterea terorismului sau a infracțiunilor transnaționale grave și asigură același nivel de protecție precum cel garantat de autoritatea care face divulgarea.

               (h)Securitatea datelor: trebuie luate măsurile adecvate pentru protejarea securității, a confidențialității și a integrității datelor PNR.

               (i)Transparență și notificare: sub rezerva restricțiilor necesare și proporționale, cetățenii ar trebui notificați cu privire la prelucrarea datelor lor PNR și ar trebui informați cu privire la drepturile lor și căile de atac de care dispun.

               (j)Acces, rectificare și ștergere: sub rezerva restricțiilor necesare și proporționale, cetățenii ar trebui să aibă dreptul de a obține accesul la datele lor PNR și dreptul la rectificarea acestora.

               (k)Căi de atac: cetățenii ar trebui să aibă dreptul la căi de atac judiciare și administrative efective în cazul în care consideră că drepturile lor la viață privată și la protecția datelor au fost încălcate.

               (l)Supraveghere și răspundere: autoritățile care utilizează date PNR ar trebui să răspundă în fața unei autorități publice independente și să fie supravegheate de o astfel de autoritate, care să dispună de competențe efective de investigare și aplicare a legii și care să fie în măsură să își execute atribuțiile independent de orice influență, îndeosebi din partea autorităților de aplicare a legii

               4.Referitor la partajarea informațiilor din PNR între autoritățile de aplicare a legii:

               (a)Promovarea partajării de informații: schimburile de la caz la caz de date PNR între autoritățile de aplicare a legii din diferite state contractante ale OACI ar trebui promovate pentru a îmbunătăți cooperarea internațională în materie de prevenire, depistare, investigare și urmărire penală a infracțiunilor teroriste și a infracțiunilor grave.

               (b)Securitatea schimbului de informații: Partajarea informațiilor ar trebui să aibă loc prin intermediul canalelor adecvate, asigurând securitatea corespunzătoare a datelor, și ar trebui să respecte pe deplin cadrele juridice internaționale și naționale pentru protecția datelor cu caracter personal.

    ---documentbreak---

               COMISIA EUROPEANĂ
            Bruxelles, 13.9.2019
            COM(2019) 416 final
            2019/0195(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale referitoare la revizuirea capitolului 9 din anexa 9 („Facilități”) la Convenția privind aviația civilă internațională în ceea ce privește standardele și practicile recomandate privind datele din registrul cu numele pasagerilor

               EXPUNERE DE MOTIVE

               1.Obiectul propunerii

               Prezenta propunere vizează decizia de stabilire a poziției care urmează să fie adoptată în numele Uniunii Europene în cadrul organismelor Organizației Aviației Civile Internaționale (OACI) în legătură cu adoptarea preconizată a modificărilor aduse capitolului 9 din anexa 9 („Facilități”) la Convenția privind aviația civilă internațională („Convenția de la Chicago”) în vederea stabilirii unor noi standarde OACI privind datele din registrul cu numele pasagerilor (PNR).

               2.Contextul propunerii

               2.1.Convenția privind aviația civilă internațională („Convenția de la Chicago”)

               Scopul Convenției de la Chicago este acela de a reglementa transportul aerian internațional. Convenția a intrat în vigoare la 4 aprilie 1947 și a instituit Organizația Aviației Civile Internaționale (OACI).

               Toate statele membre ale UE sunt părți la Convenția de la Chicago.

               2.2.Organizația Aviației Civile Internaționale

               OACI este o agenție specializată a Organizației Națiunilor Unite. Obiectivele organizației sunt dezvoltarea principiilor și a tehnicilor navigației aeriene internaționale și promovarea planificării și dezvoltării transportului aerian internațional.

               Consiliul OACI este un organism permanent al OACI, compus din 36 de state contractante alese de Adunarea OACI pentru o perioadă de trei ani. În perioada 2016-2019, șapte state membre ale UE sunt reprezentate în Consiliul OACI.

               Funcțiile obligatorii ale Consiliului OACI, enumerate la articolul 54 din Convenția de la Chicago, includ adoptarea de standarde și practici recomandate internaționale (cunoscute și sub denumirea de SARP), desemnate ca anexe la Convenția de la Chicago.

               Consiliul OACI convoacă, de asemenea, Adunarea, care reprezintă organismul suveran al OACI. Adunarea OACI se reunește cel puțin o dată la trei ani și stabilește direcția politică a organizației pentru următoarea perioadă de trei ani. Cea de a 40-a sesiune a Adunării OACI va avea loc în perioada 24 septembrie-4 octombrie, la Montreal, Canada.

               2.3. Actul preconizat al OACI

               În conformitate cu articolul 54 litera (l) din Convenția de la Chicago, Consiliul OACI adoptă standarde și practici recomandate. Standardele și practicile recomandate privind PNR se găsesc în părțile A și D ale capitolului 9 din anexa 9 („Facilități”) la Convenția de la Chicago. Acestea sunt completate de o orientare suplimentară, mai exact Documentul 9944 al OACI, care stabilește „Orientările privind datele din registrul cu numele pasagerilor (PNR)”
                  1
               . Datele PNR sunt date cu caracter personal ale pasagerilor, colectate de companiile aeriene în scopul desfășurării activităților lor comerciale, spre deosebire de alte date legate de călătorie, care sunt colectate în numele autorităților guvernamentale, ca de exemplu informațiile prealabile referitoare la pasageri.

               Rezoluția 2396 a Consiliului de Securitate al Organizației Națiunilor Unite, adoptată la 21 decembrie, solicită statelor membre ale ONU să „dezvolte capabilitățile de colectare, prelucrare și analiză, în contextul standardelor și practicilor recomandate ale OACI, a datelor din registrul cu numele pasagerilor (PNR), precum și să asigure că datele PNR sunt utilizate de toate autoritățile lor naționale competente și sunt partajate cu acestea, respectând pe deplin drepturile omului și libertățile fundamentale”. Rezoluția invită, de asemenea, OACI „să colaboreze cu statele sale membre pentru a stabili un standard pentru colectarea, utilizarea, prelucrarea și protejarea datelor PNR”
                  2
               .

               În acest context, la 18 iulie 2019, Consiliul Uniunii Europene a aprobat un document de informare intitulat „Standarde și principii privind colectarea, utilizarea, prelucrarea și protecția datelor din registrul cu numele pasagerilor (PNR)” care să fie prezentat în cadrul celei de a 40-a sesiuni a Adunării OACI. Respectivul document de informare a fost transmis Conferinței Europene a Aviației Civile (CEAC) în vederea consultării.

               În luna martie 2019, Comitetul privind transportul aerian (CTA) din cadrul OACI a înființat un grup operativ în cadrul Grupului privind facilitarea, care să analizeze propunerile de standarde și practici recomandate privind colectarea, utilizarea, prelucrarea și protecția datelor PNR în concordanță cu Rezoluția 2396 (2017) a Consiliului de Securitate al Organizației Națiunilor Unite. Grupul operativ este mandatat: (a) să examineze standardele și practicile recomandate existente cu privire la PNR, care se regăsesc în capitolul 9 din anexa 9 la Convenția de la Chicago; (b) să determine dacă acestea trebuie completate cu standarde și practici recomandate și/sau materiale de orientare suplimentare, ținând seama de decizia și considerațiile Consiliului de Securitate; și (c) după caz, să elaboreze noi dispoziții (standarde, practici recomandate și/sau materiale de orientare) pentru colectarea, utilizarea, prelucrarea și protecția datelor PNR.

               Discuțiile privind standardele și practicile recomandate privind PNR ale OACI, care au fost revizuite, sunt încă într-o etapă incipientă. Odată adoptate, standardele preconizate vor fi obligatorii pentru toți membrii OACI, inclusiv toate statele membre ale UE, în conformitate cu Convenția de la Chicago și în limitele impuse de aceasta. Articolul 38 din Convenția de la Chicago impune statelor contractante să notifice OACI în cazul în care intenționează să se abată de la un standard, în cadrul mecanismului de notificare a diferențelor.

               2.4.Cadrul legislativ al UE

               Prelucrarea datelor PNR constituie un instrument esențial în cadrul răspunsului comun al UE la terorism și infracțiunile grave, precum și o piatră de temelie a uniunii securității. Identificarea și urmărirea tiparelor de călătorie suspicioase prin prelucrarea datelor PNR pentru a colecta dovezi și, după caz, pentru a găsi autorii infracțiunilor grave și asociații acestora și pentru a demantela rețelele criminale se dovedesc a fi esențiale pentru a preveni, a depista, a investiga și a urmări penal infracțiunile de terorism și infracțiunile grave.

               La 27 aprilie 2016, Parlamentul European și Consiliul au adoptat Directiva (UE) 2016/681 privind utilizarea datelor din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave
                  3
               . Această directivă permite autorităților naționale să obțină acces direct la informații esențiale deținute de companiile aeriene, cu respectarea deplină a drepturilor de protecție a datelor. Directiva oferă tuturor statelor membre un instrument important pentru prevenirea, depistarea și investigarea infracțiunilor de terorism și a infracțiunilor grave, inclusiv traficul de droguri și de ființe umane și exploatarea sexuală a copiilor. Termenul-limită impus statelor membre pentru transpunerea directivei în legislația națională a fost 25 mai 2018
                  4
               .

               Pentru a facilita procesul conectării transportatorilor aerieni la unitățile de informații despre pasageri ale statelor membre – unitățile responsabile de colectarea și prelucrarea datelor PNR – Comisia Europeană a adoptat, la 28 aprilie 2017, o decizie de punere în aplicare privind protocoalele comune și formatele de date care trebuie să fie utilizate de transportatorii aerieni la transferul datelor PNR către statele membre
                  5
               . Decizia de punere în aplicare a intrat în vigoare în aprilie 2018.

               În prezent, există două acorduri internaționale în vigoare între UE și țări terțe (și anume, Australia
                  6
                și Statele Unite ale Americii
                  7
               ) privind prelucrarea și transferul de date PNR. La 26 iulie 2017, Curtea de Justiție a Uniunii Europene a adoptat un Aviz privind acordul preconizat între UE și Canada semnat la 25 iunie 2014
                  8
               . Curtea a decis că acordul nu putea fi încheiat în forma sa preconizată, deoarece unele dintre dispozițiile sale nu erau compatibile cu drepturile fundamentale la viață privată și la protecția datelor cu caracter personal recunoscute de UE. În special, Curtea a stabilit noi cerințe juridice privind supravegherea de către o autoritate independentă, datele sensibile, prelucrarea automată a datelor PNR, scopurile în care datele PNR pot fi prelucrate, precum și păstrarea, utilizarea, divulgarea și transferul ulterior al datelor PNR. Ca urmare a autorizației primite de Comisie din partea Consiliului, în decembrie 2017, noi negocieri cu Canada privind PNR au fost lansate în iunie 2018. În cadrul celui de al 17-lea Summit UE-Canada, organizat la Montreal în perioada 17-18 iulie 2019, UE și Canada au salutat faptul că au încheiat aceste negocieri. În timp ce Canada a subliniat cerința sa privind revizuirea juridică, părțile s-au angajat, sub rezerva revizuirii respective, să finalizeze acordul cât de curând posibil, recunoscând rolul vital al acestuia în consolidarea securității și în asigurarea totodată a protecției vieții private și a protecției datelor cu caracter personal.

               Un număr tot mai mare de țări terțe colectează date PNR de la transportatorii aerieni și mai multe dintre acestea au abordat Comisia, în ultimii ani, pentru a-și exprima interesul cu privire la încheierea unui acord internațional privind PNR cu UE. În absența unui temei juridic, transportatorii aerieni se confruntă cu o situație de conflict între legi și riscă amenzi și alte sancțiuni. În același timp, ca urmare a punerii în aplicare a Directivei privind PNR, statele membre ale UE solicită transportatorilor aerieni din țări terțe să transfere date PNR către unitățile lor de informații despre pasageri. O serie de țări terțe au refuzat astfel de transferuri – și altele au amenințat că vor refuza – pretinzând o lipsă de reciprocitate și compromițând, astfel, eficacitatea mecanismului privind PNR al UE.

               Conform articolului 3 alineatul (2) din TFUE, competența Uniunii este exclusivă „în ceea ce privește încheierea unui acord internațional [...] în măsura în care aceasta ar putea aduce atingere normelor comune sau ar putea modifica domeniul de aplicare a acestora”. Un acord internațional ar putea aduce atingere normelor comune sau ar putea modifica domeniul de aplicare a acestora în cazul în care domeniul acoperit de acord s-ar suprapune cu legislația UE sau ar fi acoperit în mare măsură de legislația UE. În plus, pentru a evalua dacă un domeniu este reglementat în mare măsură prin norme comune, trebuie să se țină seama nu numai de stadiul actual al legislației Uniunii în domeniul în cauză, ci și de evoluțiile sale viitoare, în măsura în care acestea sunt previzibile la momentul efectuării analizei.

               Având în vedere normele comune menționate mai sus și revizuirea viitoare în conformitate cu articolul 19 din Directiva (UE) 2016/681
                  9
               , se poate concluziona că aspectele acoperite de decizia propusă intră în competența exclusivă a Uniunii.

               3.Poziția care urmează să fie adoptată în numele Uniunii

               Având în vedere importanța acestui aspect pentru politica internă și externă a UE și, în lumina celor de mai sus, este necesar să se stabilească o poziție a Uniunii cu privire la transferurile de date PNR în scopul activităților (multilaterale) desfășurate în prezent la nivelul OACI. În special, UE ar trebui să vizeze integrarea principiilor de bază privind modalitățile de transmitere și prelucrare a datelor PNR și privind protecția datelor cu caracter personal – care urmează să fie stabilite în poziția comună – în noile standarde privind PNR ale OACI. În această privință, este esențial ca discuțiile referitoare la aceste noi standarde privind PNR să fie desfășurate în cadrul OACI într-un mod compatibil cu cadrul normativ al UE și cu jurisprudența relevantă a Curții de Justiție, în special în ceea ce privește drepturile fundamentale la viață privată și protecția datelor.

               Poziția Uniunii, relevantă atât pentru decizia finală a Consiliului OACI, cât și pentru discuțiile pregătitoare din cadrul altor organisme ale OACI, este stabilită în conformitate cu cadrul juridic aplicabil al UE privind protecția datelor și PNR, și anume Regulamentul (UE) 2016/679, Directiva (UE) 2016/680 și Directiva (UE) 2016/681, precum și tratatul și Carta drepturilor fundamentale, astfel cum sunt interpretate în jurisprudența relevantă a Curții de Justiție a Uniunii Europene, îndeosebi în Avizul 1/15 al Curții.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  10
               .

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  11
               .

               4.1.2.Aplicarea în cazul în discuție

               Consiliul OACI este un organism creat printr-un acord, și anume Convenția de la Chicago.

               Orice modificare adusă capitolului 9 din anexa 9 la Convenția de la Chicago, adoptată de Consiliul OACI în conformitate cu articolul 54 litera (l) din convenție, va constitui un act cu efecte juridice. O astfel de modificare poate influența în mod decisiv conținutul legislației UE, îndeosebi al Directivei (UE) 2016/681, precum și acordurile internaționale existente și viitoare privind PNR, încheiate între UE și țări terțe.

               Actul avut în vedere nu completează cadrul instituțional al acordului și nu aduce modificări la acesta.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.

               4.2.2.Aplicarea în cazul în discuție

               Actul avut în vedere urmărește obiective și are componente în domeniile protecției datelor și cooperării polițienești. Aceste elemente ale actului avut în vedere sunt legate în mod inextricabil între ele, fără ca vreunul să fie accesoriu în raport cu un altul.

               Prin urmare, temeiul juridic material al propunerii de decizie cuprinde următoarele dispoziții: articolul 16 alineatul (2) și articolul 87 alineatul (2) litera (a) din TFUE.

               4.3.Concluzie

               Temeiul juridic al deciziei propuse ar trebui să fie articolul 16 alineatul (2) și articolul 87 alineatul (2) litera (a) din TFUE, coroborate cu articolul 218 alineatul (9) din TFUE.

               2019/0195 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale referitoare la revizuirea capitolului 9 din anexa 9 („Facilități”) la Convenția privind aviația civilă internațională în ceea ce privește standardele și practicile recomandate privind datele din registrul cu numele pasagerilor

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 16 alineatul (2) și articolul 87 alineatul (2) litera (a), coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind aviația civilă internațională („Convenția de la Chicago”), care reglementează transportul aerian internațional, a intrat în vigoare la 4 aprilie 1947. Prin această convenție a fost instituită Organizația Aviației Civile Internaționale („OACI”).

               (2)Statele membre sunt state contractante la Convenția de la Chicago și membre ale OACI, în timp ce Uniunea are statut de observator în anumite organisme ale OACI, inclusiv în cadrul Adunării și al altor organisme tehnice.

               (3)În temeiul articolului 54 litera (l) din Convenția de la Chicago, Consiliul OACI poate adopta standarde și practici recomandate (SARP) internaționale.

               (4)Consiliul de Securitate al Organizației Națiunilor Unite (ONU) a decis, în Rezoluția sa 2396 (2017), adoptată la 21 decembrie 2017, că statele membre ale ONU trebuie să dezvolte capabilitățile de colectare, prelucrare și analiză, în contextul standardelor și practicilor recomandate ale OACI, a datelor din registrul cu numele pasagerilor (PNR), precum și să asigure că datele PNR sunt utilizate de toate autoritățile lor naționale competente și partajate cu acestea, respectând pe deplin drepturile omului și libertățile fundamentale, în scopul prevenirii, depistării și investigării infracțiunilor teroriste și a călătoriilor conexe
                  12
               .

               (5)Rezoluția 2396 (2017) îndeamnă, de asemenea, OACI să colaboreze cu statele membre ale ONU pentru a stabili un standard pentru colectarea, utilizarea, prelucrarea și protecția datelor PNR.

               (6)Standardele și practicile recomandate privind PNR se găsesc în părțile A și D ale capitolului 9 din anexa 9 („Facilități”) la Convenția de la Chicago. Acestea sunt completate de o orientare suplimentară, mai exact Documentul 9944 al OACI, care stabilește „Orientările privind datele din registrul cu numele pasagerilor (PNR)”.

               (7)În martie 2019, Comitetul privind transportul aerian (CTA) din cadrul OACI a înființat un grup operativ, format din experți din statele membre ai Grupului privind facilitarea din cadrul OACI, care să analizeze propunerile de noi standarde și practici recomandate privind colectarea, utilizarea, prelucrarea și protecția datelor PNR în concordanță cu Rezoluția 2396 (2017). O serie de state membre ale Uniunii sunt reprezentate în cadrul grupului operativ. Comisia participă la grupul operativ în calitate de observator. Se așteaptă ca grupul operativ să își prezinte raportul final în cadrul CTA al OACI în octombrie 2019.

               (8)Cea de a 40-a sesiune a Adunării OACI va avea loc în perioada 24 septembrie-4 octombrie 2019. Adunarea va defini direcția politică a OACI pentru următorii ani, inclusiv eventual cu privire la adoptarea de noi standarde și practici recomandate privind PNR.

               (9)La 18 iulie 2019, Consiliul a aprobat un document de informare intitulat „Standarde și principii privind colectarea, utilizarea, prelucrarea și protecția datelor din registrul cu numele pasagerilor (PNR)” care să fie prezentat în cadrul Adunării OACI. Respectivul document de informare a fost transmis Conferinței Europene a Aviației Civile (CEAC) în vederea consultării.

               (10)Documentul stabilește poziția Uniunii cu privire la conformitatea cu principiile de bază, care ar contribui la asigurarea respectării cerințelor constituționale și de reglementare privind drepturile fundamentale la viață privată și la protecția datelor atunci când sunt prelucrate date PNR în scopul combaterii terorismului și a infracțiunilor grave. OACI este invitată să includă aceste principii în orice standarde viitoare privind PNR, precum și în Orientările (revizuite) privind PNR ale OACI (Documentul nr. 9944).

               (11)Uniunea a adoptat norme comune privind datele PNR, și anume Directiva (UE) 2016/681
                  13
               , al cărei domeniu de aplicare se suprapune în mare măsură cu domeniul care urmează să fie acoperit de standardele și practicile recomandate preconizate. Este vorba, în special, de un set cuprinzător de norme pentru protejarea drepturilor fundamentale la viață privată și la protecția datelor cu caracter personal, în contextul transferării datelor PNR de către transportatorii aerieni către statele membre în scopul prevenirii, depistării, investigării și urmăririi penale a infracțiunilor de terorism și a infracțiunilor grave.

               (12)În prezent, există două acorduri internaționale în vigoare între UE și țări terțe (și anume, Australia
                  14
                și Statele Unite ale Americii
                  15
               ) privind prelucrarea și transferul de date PNR. La 26 iulie 2017, Curtea de Justiție a Uniunii Europene a adoptat un Aviz privind acordul preconizat între UE și Canada semnat la 25 iunie 2014
                  16
               .

               (13)Este adecvat să se stabilească poziția care urmează să fie adoptată în numele Uniunii în cadrul Consiliului OACI și al organismelor pregătitoare/tehnice, întrucât orice standarde și practici recomandate viitoare în domeniul datelor PNR, în special modificările aduse capitolului 9 din anexa 9 („Facilități”) la Convenția de la Chicago, adoptate de Consiliul OACI, vor putea influența în mod decisiv conținutul legislației Uniunii, mai precis al Directivei (UE) 2016/681 și al acordurilor internaționale privind PNR deja existente.

               (14)Poziția Uniunii stabilită în anexă este definită în conformitate cu cadrul juridic aplicabil al Uniunii privind protecția datelor și datele PNR, și anume Regulamentul (UE) nr. 2016/679 al Parlamentului European și al Consiliului
                  17
               , Directiva (UE) 2016/680 a Parlamentului European și a Consiliului
                  18
                și Directiva (UE) 2016/681 a Parlamentului European și a Consiliului, precum și tratatul și Carta drepturilor fundamentale, astfel cum sunt interpretate în jurisprudența relevantă a Curții de Justiție a Uniunii Europene, în special Avizul 1/15 al Curții.

               (15)Poziția Uniunii urmează să fie exprimată de statele membre ale Uniunii care sunt membre ale Consiliului OACI, acționând împreună.

               (16)[În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre au notificat intenția lor de a participa la adoptarea și la aplicarea prezentei decizii.]

                  SAU

                  [În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, statele membre respective nu participă la adoptarea prezentei decizii, aceasta nu este obligatorie pentru respectivele state membru și nu li se aplică.]

                  SAU

                  [În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Regatul Unit nu participă la adoptarea prezentei decizii, aceasta nu este obligatorie pentru respectivul stat și nu i se aplică.

                  În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Irlanda a notificat (prin scrisoarea din data de ...) intenția sa de a participa la adoptarea și la aplicarea prezentei decizii.]

                  SAU

                  [În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, Regatul Unit a notificat (prin scrisoarea din data de ...) intenția sa de a participa la adoptarea și la aplicarea prezentei decizii.

                  În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.]

               (17)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Consiliului Organizației Aviației Civile Internaționale (OACI) cu privire la adoptarea standardelor și practicilor recomandate privind datele din registrul cu numele pasagerilor, în special prin revizuirea capitolului 9 din anexa 9 („Facilități”) la Convenția de la Chicago, este stabilită în anexă.

               Articolul 2

               Poziția menționată la articolul 1 trebuie să fie exprimată de statele membre ale Uniunii care sunt membre ale Consiliului OACI, acționând împreună.

               Articolul 3

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        OACI, Documentul 9944, Orientări privind datele din registrul cu numele pasagerilor (PNR), ediția I, 2010.

                     (2)

                        Rezoluția 2396 (2017) a Consiliului de Securitate privind amenințările la adresa păcii și securității la nivel mondial, cauzate de întoarcerea combatanților teroriști străini.

                     (3)

                        Directiva (UE) 2016/681 a Parlamentului European și a Consiliului din 27 aprilie 2016 privind utilizarea datelor din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave, JO L 119, 4.5.2016, p. 132-149.

                     (4)

                        A se vedea Al 19-lea raport referitor la progresele înregistrate pentru realizarea unei uniuni a securității efective și reale [COM(2019) 353 final, 24.7.2019] pentru stadiul punerii în aplicare a Directivei privind PNR.

                     (5)

                        Decizia de punere în aplicare (UE) 2017/759 a Comisiei din 28 aprilie 2017 privind protocoalele comune și formatele de date care trebuie să fie utilizate de transportatorii aerieni la transferul datelor PNR către unitățile de informații despre pasageri, C/2017/2743, JO L 113, 29.4.2017, p. 48-51.

                     (6)

                        JO L 186, 14.7.2012, p. 4-16.

                     (7)

                        JO L 215, 11.8.2012, p. 5-14.

                     (8)

                        Avizul 1/15 al Curții (Marea Cameră), 26 iulie 2017, ECLI:EU:C:2017:592.

                     (9)

                        Conform acestei dispoziții, „Comisia revizuiește toate elementele prezentei directive [...] până în mai 2020”. Dacă este cazul, Comisia propune modificări [alineatul (4)].

                     (10)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctul 64.

                     (11)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (12)

                        S/RES/2396(2017) din 21 decembrie 2017.

                     (13)

                        Directiva (UE) 2016/681 a Parlamentului European și a Consiliului din 27 aprilie 2016 privind utilizarea datelor din registrul cu numele pasagerilor (PNR) pentru prevenirea, depistarea, investigarea și urmărirea penală a infracțiunilor de terorism și a infracțiunilor grave (JO L 119, 4.5.2016, p. 132).

                     (14)

                        JO L 186, 14.7.2012, p. 4-16.

                     (15)

                        JO L 215, 11.8.2012, p. 5-14.

                     (16)

                        Avizul 1/15 al Curții (Marea Cameră), 26 iulie 2017, ECLI:EU:C:2017:592.

                     (17)

                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

                     (18)

                        Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).


               COMISIA EUROPEANĂ
            Bruxelles, 5.2.2020
            COM(2020) 42 final
            2020/0020(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul comitetelor relevante ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152, în ceea ce privește propunerile de amendamente la Regulamentele tehnice mondiale (RTM) nr. 3, 6 și 16, în ceea ce privește propunerea de amendamente la Rezoluția consolidată R.E.5 și în ceea ce privește propunerile de autorizații pentru elaborarea unui amendament la RTM nr. 6 și pentru elaborarea unui nou RTM privind determinarea puterii vehiculelor electrice (DEVP)

               EXPUNERE DE MOTIVE

               1.OBIECTUL PROPUNERII

               Prezenta propunere se referă la o decizie de stabilire a poziției care urmează să fie adoptată în numele Uniunii în unul din grupurile permanente de lucru din cadrul instituțional al Națiunilor Unite, și anume în cadrul Forumului mondial pentru armonizarea regulamentelor privind vehiculele al Comisiei Economice pentru Europa a Organizației Națiunilor Unite („Grupul de lucru 29” denumit în continuare „WP.29”), în legătură cu adoptarea avută în vedere de către acest grup de lucru a amendamentelor la regulamentele ONU existente (în temeiul Acordului revizuit din 1958) sau la regulamentele tehnice mondiale ONU existente (RTM ONU în temeiul Acordului paralel) și la o rezoluție în temeiul Acordului revizuit din 1958.

               2.CONTEXTUL PROPUNERII

               2.1.Acordul din 1958 și Acordul din 1998

               Acordul Comisiei Economice pentru Europa a Organizației Națiunilor Unite (denumită în continuare „CEE-ONU”) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (denumit în continuare „Acordul revizuit din 1958”) și Acordul privind stabilirea de regulamente tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți (denumit în continuare „Acordul paralel”) vizează dezvoltarea unor cerințe armonizate menite să înlăture barierele tehnice din calea comerțului cu autovehicule între părțile contractante ale CEE-ONU și să garanteze că aceste vehicule oferă un nivel ridicat de siguranță și de protecție a mediului. Acordurile au intrat în vigoare pentru UE la 24 martie 1998 și, respectiv, la 15 februarie 2000. Ambele sunt administrate de Forumul mondial CEE-ONU pentru armonizarea regulamentelor privind vehiculele (Grupul de lucru 29 sau WP.29).

               Uniunea Europeană este parte la aceste acorduri
                  1
               .

               2.2.Forumul mondial pentru armonizarea regulamentelor privind vehiculele al Comisiei Economice pentru Europa a Organizației Națiunilor Unite (CEE-ONU) — Grupul de lucru 29 sau WP. 29

               WP.29 oferă un cadru unic pentru armonizarea la nivel mondial a reglementărilor privind vehiculele. WP.29 este un grup de lucru permanent în sistemul instituțional al Organizației Națiunilor Unite cu un mandat specific și un regulament de procedură. Funcționează ca un forum mondial care permite discuții libere cu privire la reglementările privind autovehiculele, în cadrul cărora se discută punerea în aplicare a Acordului revizuit din 1958 și a Acordului paralel. Orice țară membră a Organizației Națiunilor Unite și orice organizație de integrare economică regională, instituită de țări membre ale Organizației Națiunilor Unite, poate participa pe deplin la activitățile WP.29 și poate deveni parte contractantă la acordurile privind vehiculele administrate de WP.29.

               Reuniunile grupului de lucru WP.29 al CEE-ONU au loc de trei ori pe an, și anume în lunile martie, iunie și noiembrie. În cadrul fiecărei reuniuni pot fi adoptate noi regulamente ONU, noi regulamente tehnice mondiale ONU (RTM ONU), amendamente la regulamentele ONU existente și rezoluții în temeiul Acordului revizuit din 1958, precum și amendamente la regulamentele tehnice mondiale ONU existente (RTM ONU) și rezoluții în temeiul Acordului paralel, pentru a se ține seama de progresele tehnice. Înainte de fiecare reuniune WP.29, aceste amendamente sunt discutate pentru prima dată la nivel tehnic în cadrul organismelor subsidiare specializate ale WP.29.

               Ulterior, are loc un vot la nivelul WP.29 (și anume, prin majoritate calificată a părților contractante prezente și care votează propunerile în temeiul Acordului revizuit din 1958 și printr-un vot prin consens al părților contractante prezente și care votează propunerile în temeiul Acordului paralel).

               Poziția care urmează să fie adoptată în numele Uniunii cu privire la noile regulamente și la RTM, la amendamentele, completările și rectificările acestora este stabilită înainte de fiecare WP.29 printr-o decizie a Consiliului în temeiul articolului 218 alineatul (9) din TFUE.

               2.3.Actul avut în vedere al WP.29

               Între 10 și 12 martie 2020, în cursul celei de a 180-a sesiuni a sa, WP.29 poate adopta propunerile de modificare a Regulamentelor ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152, propunerile de modificare a Regulamentelor tehnice mondiale (RTM) nr. 3, 6 și 16, propunerea de modificare a Rezoluției consolidate R.E.5 și propunerile de autorizații pentru elaborarea unui amendament la RTM nr.6 și pentru elaborarea unui nou RTM privind determinarea puterii vehiculelor electrice (DEVP - Determination of Electrified Vehicle Power);

               .

               3.POZIȚIA CARE URMEAZĂ SĂ FIE ADOPTATĂ ÎN NUMELE UNIUNII

               Sistemul WP.29 consolidează sistemul internațional de armonizare a standardelor privind vehiculele. Acordul din 1958 joacă un rol cheie pentru acest obiectiv, deoarece producătorii din UE pot opera în temeiul unui set comun de reglementări privind omologarea de tip a vehiculelor știind că produsul va fi recunoscut de părțile contractante ca fiind în conformitate cu legislația lor națională. De exemplu, acest sistem a permis ca Regulamentul (CE) nr. 661/2009 privind siguranța generală a autovehiculelor să abroge peste 50 de directive ale UE și să le înlocuiască cu regulamentele corespunzătoare elaborate în cadrul Acordului din 1958.

               O abordare similară a fost adoptată în ceea ce privește Directiva 2007/46/CE, care a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva menționată a încorporat regulamentele ONU în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea directivei respective, regulamentele ONU au fost incluse din ce în ce mai des în legislația Uniunii în cadrul omologării UE de tip.

               Odată ce propunerile de modificare a noilor regulamente ONU sunt adoptate de WP.29 și odată ce aceste acte sunt notificate părților contractante de către secretarul executiv al CEE-ONU, atunci după șase luni, în absența obiecțiilor din partea unor părți contractante care să constituie o minoritate de blocare, actele pot, în final, să intre în vigoare și să fie transpuse în normele naționale aplicabile ale fiecărei părți contractante. În UE, transpunerea este finalizată în urma publicării acestor acte în Jurnalul Oficial al Uniunii Europene.

               Prin urmare, este necesar să se definească poziția Uniunii cu privire la:

               –propunerile de amendamente la Regulamentele ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152,

               –propunerile de amendamente la Regulamentele tehnice mondiale (RTM) nr. 3, 6 și 16,

               –propunerea de amendamente la Rezoluția consolidată R.E.5 și

               –propunerile de autorizații pentru elaborarea unui amendament la RTM nr.6 și pentru elaborarea unui nou RTM privind determinarea puterii vehiculelor electrice (DEVP - Determination of Electrified Vehicle Power),

               propuneri supuse la vot în cadrul reuniunii WP.29 din martie 2020, care se va desfășura între 10 și 12 martie 2020.

               Uniunea ar trebui să sprijine actele de mai sus, deoarece acestea sunt în deplină conformitate cu obiectivele Uniunii privind politica în domeniul pieței interne în ceea ce privește industria autovehiculelor și sunt în concordanță cu politicile Uniunii în domeniile transporturilor, climei și energiei. Aceste acte au un impact deosebit de pozitiv asupra competitivității industriei autovehiculelor și asupra comerțului internațional ale UE. Votul în favoarea acestor acte va favoriza progresul tehnologic, va oferi avantaje de economii de scară, va preveni fragmentarea pieței interne și va asigura standarde de mediu și de siguranță uniforme în întreaga Uniune.

               Expertiza externă nu este relevantă în cazul prezentei propuneri. Totuși, aceasta va fi examinată de Comitetul tehnic pentru autovehicule.

               4.TEMEI JURIDIC

               4.1.
                     Temeiul juridic procedural

               4.1.1.
                     Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.
                     Aplicarea la cazul în discuție

               WP.29 este un organism în cadrul căruia punerea în aplicare a Acordului revizuit din 1958 și a Acordului paralel este discutată între părțile contractante la CEE-ONU.

               Actele pe care WP.29 este invitat să le adopte sunt acte cu efecte juridice.

               Regulamentele ONU din cadrul actului avut în vedere vor fi obligatorii pentru Uniune și vor fi în măsură să influențeze în mod decisiv conținutul legislației UE în domeniul omologării de tip a vehiculelor. Directiva 2007/46/CE a Parlamentului European și a Consiliului
                  3
                a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva respectivă a încorporat regulamentele adoptate în temeiul Acordului revizuit din 1958 („regulamentele ONU”) în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea Directivei 2007/46/CE, regulamentele ONU au fost incluse din ce în ce mai mult în legislația Uniunii.

               Actele avute în vedere nu completează și nici nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.
                     Temeiul juridic material

               4.2.1.
                     Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.
                     Aplicarea la cazul în discuție

               Obiectivul principal și conținutul actului avut în vedere se referă la apropierea legislativă. Prin urmare, temeiul juridic material al deciziei propuse este articolul 114 din TFUE.

               4.3.
                     Concluzie

               Temeiul juridic al deciziei propuse ar trebui să fie articolul 114 din TFUE, coroborat cu articolul 218 alineatul (9) din TFUE.

               2020/0020 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul comitetelor relevante ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152, în ceea ce privește propunerile de amendamente la Regulamentele tehnice mondiale (RTM) nr. 3, 6 și 16, în ceea ce privește propunerea de amendamente la Rezoluția consolidată R.E.5 și în ceea ce privește propunerile de autorizații pentru elaborarea unui amendament la RTM nr. 6 și pentru elaborarea unui nou RTM privind determinarea puterii vehiculelor electrice (DEVP)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 97/836/CE a Consiliului
                  4
               , Uniunea a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea de specificații tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza specificațiilor respective (denumit în continuare „Acordul revizuit din 1958”). Acordul revizuit din 1958 a intrat în vigoare la 24 martie 1998.

               (2)Prin Decizia 2000/125/CE a Consiliului
                  5
               , Uniunea a aderat la Acordul privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți (denumit în continuare „Acordul paralel”). Acordul paralel a intrat în vigoare la 15 februarie 2000.

               (3)În conformitate cu articolul 1 din Acordul revizuit din 1958 și cu articolul 6 din Acordul paralel, Forumul mondial CEE-ONU pentru armonizarea regulamentelor privind vehiculele (Grupul de lucru 29 sau WP.29) poate adopta, după caz, propunerile de modificare a Regulamentelor ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152, propunerile de modificare a Regulamentelor tehnice mondiale (RTM) nr. 3, 6 și 16, propunerea de modificare a Rezoluției consolidate R.E.5 și propunerile de autorizații pentru elaborarea unui amendament la RTM nr. 6 și pentru elaborarea unui nou RTM privind determinarea puterii vehiculelor electrice (DEVP).

               (4)WP.29, cu ocazia celei de a 180-a sesiuni a Forumului Mondial care va avea loc între 10 și 12 martie 2020, urmează să adopte actele de mai sus în legătură cu dispozițiile administrative și specificațiile tehnice uniforme pentru omologarea vehiculelor cu roți, a echipamentelor și componentelor care pot fi montate și/sau utilizate la vehiculele cu roți, precum și în legătură cu regulamentele tehnice mondiale aplicabile acestora.

               (5)Este oportun să se stabilească poziția care urmează să fie adoptată în numele Uniunii în cadrul WP.29 în ceea ce privește adoptarea propunerilor de regulamente ONU, deoarece regulamentele ONU vor fi obligatorii pentru Uniune și pot influența în mod decisiv conținutul legislației Uniunii în domeniul omologării de tip a vehiculelor.

               (6)Directiva 2007/46/CE a Parlamentului European și a Consiliului
                  6
                a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva respectivă a încorporat regulamentele adoptate în temeiul Acordului revizuit din 1958 („regulamentele ONU”) în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea Directivei 2007/46/CE, regulamentele ONU au fost incluse din ce în ce mai mult în legislația Uniunii.

               (7)Având în vedere experiența acumulată și evoluțiile tehnice, este necesar ca cerințele referitoare la anumite elemente sau aspecte cuprinse în Regulamentele ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152 să fie modificate sau completate. În plus, anumite dispoziții din Regulamentele tehnice mondiale ale ONU (RTM) nr. 3, 6 și 16 trebuie modificate. În final, amendamentele la Rezoluția consolidată R.E.5 și autorizațiile pentru elaborarea unui amendament la RTM nr.6 și pentru elaborarea unui nou RTM privind determinarea puterii vehiculelor electrice (DEVP) trebuie să fie adoptate.

               (8)Documentul de lucru al WP.29 ECE/TRANS/WP.29/2020/25 privește propunerea de completare 2 la Regulamentul ONU nr. 144 (Sisteme de apel de urgență în caz de accident), care nu este gata pentru a fi votată în WP.29.

               (9)Documentul de lucru al WP.29 ECE/TRANS/WP.29/2020/2 privește o propunere de completare 1 la seria 08 de amendamente la Regulamentul ONU nr. 9 (Zgomotul vehiculelor cu trei roți). Având în vedere faptul că UE nu aplică dispozițiile uniforme ale Regulamentului ONU nr. 9, nu este necesar să se stabilească o poziție a Uniunii cu privire la propunerea ECE/TRANS/WP.29/2020/2.

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul WP.29 în cursul celei de a 180-a sesiuni a sa, care va avea loc între 10 și 12 martie 2020, este aceea de a vota în favoarea propunerilor enumerate în anexa la prezenta decizie.

               Articolul 2

               Poziția care urmează să fie adoptată în numele Uniunii în cadrul WP.29 în cursul celei de a 180-a sesiuni a sa, care va avea loc între 10 și 12 martie 2020, este aceea de a vota împotriva propunerii de completare 2 la Regulamentul ONU nr. 144 (Sisteme de apel de urgență în caz de accident, document de lucru ECE/TRANS/WP.29/2020/25).

               Articolul 3

               Prezenta decizie se adresează Comisiei.

               Adoptată la Bruxelles,

                     Președintele

                     Pentru Consiliu

                     Președintele

                     (1)

                        Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (JO L 346, 17.12.1997, p. 78).Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”) (JO L 35, 10.2.2000, p. 12).

                     (2)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (3)

                        Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).

                     (4)

                        Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) (JO L 346, 17.12.1997, p. 78).

                     (5)

                        Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”) (JO L 35, 10.2.2000, p. 12).

                     (6)

                        Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).

    ---documentbreak---

               COMISIA EUROPEANĂ
            Bruxelles, 5.2.2020
            COM(2020) 42 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul comitetelor relevante ale Comisiei Economice pentru Europa a Organizației Națiunilor Unite în ceea ce privește propunerile de amendamente la Regulamentele ONU nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 și 152, în ceea ce privește propunerile de amendamente la Regulamentele tehnice mondiale (RTM) nr. 3, 6 și 16, în ceea ce privește propunerea de amendamente la Rezoluția consolidată R.E.5 și în ceea ce privește propunerile de autorizații pentru elaborarea unui amendament la RTM nr. 6 și pentru elaborarea unui nou RTM privind determinarea puterii vehiculelor electrice (DEVP)

               ANEXĂ

                        Regulamentul nr.

                        Titlul punctului de pe ordinea de zi

                        Referința documentului
                           1

                        10

                        Propunere de completare 1 la seria 06 de amendamente la Regulamentul ONU nr. 10 (Compatibilitatea electromagnetică)

                        ECE/TRANS/WP.29/2020/30

                        26

                        Propunere pentru seria 04 de amendamente la Regulamentul ONU nr. 26
                           (Proeminențe exterioare ale autoturismelor)

                        ECE/TRANS/WP.29/2020/26

                        26

                        Propunere de completare 4 la seria 03 de amendamente la Regulamentul ONU nr. 26
                           (Proeminențe exterioare ale autoturismelor)

                        ECE/TRANS/WP.29/2020/15

                        28

                        Propunere de completare 6 la seria originală de amendamente la Regulamentul ONU nr. 28 (Dispozitive de avertizare sonoră)

                        ECE/TRANS/WP.29/2020/3

                        46

                        Propunere de completare 7 la seria 04 de amendamente la Regulamentul ONU nr. 46
                           (Dispozitive de vizibilitate indirectă)

                        ECE/TRANS/WP.29/2020/16

                        46

                        Propunere de completare 8 la seria 04 de amendamente la Regulamentul ONU nr. 46
                           (Dispozitive de vizibilitate indirectă)

                        ECE/TRANS/WP.29/2020/17

                        48

                        Propunere pentru o nouă serie 07 de amendamente la Regulamentul ONU nr. 48 (Instalarea dispozitivelor de iluminat și de semnalizare luminoasă)

                        ECE/TRANS/WP.29/2020/36, WP.29-180-07

                        51

                        Propunere de completare 6 la seria 03 de amendamente la Regulamentul ONU nr. 51
                           (Emisii sonore ale vehiculelor din categoriile M și N)

                        ECE/TRANS/WP.29/2020/4

                        55

                        Propunere pentru seria 02 de amendamente la Regulamentul ONU nr. 55
                           (Dispozitive mecanice de cuplare)

                        ECE/TRANS/WP.29/2020/27

                        58

                        Propunere de completare 1 la seria 03 de amendamente la Regulamentul ONU nr. 58
                           (Dispozitive de protecție antiîmpănare spate)

                        ECE/TRANS/WP.29/2020/19

                        59

                        Propunere pentru o nouă serie 03 de amendamente la
                           Regulamentul ONU nr. 59
                           (Amortizoare de zgomot de schimb)

                        ECE/TRANS/WP.29/2020/7

                        62

                        Propunere pentru seria 01 de amendamente la Regulamentul ONU nr. 62
                           (Sisteme antifurt pentru motorete și motociclete)

                        ECE/TRANS/WP.29/2020/28

                        79

                        Propunere de completare 2 la seria 03 de amendamente la Regulamentul ONU nr. 79
                           (Echipamente de direcție)

                        ECE/TRANS/WP.29/2020/11

                        90

                        Propunere de completare 5 la seria 02 de amendamente la Regulamentul ONU nr. 90 (Piese de schimb pentru sistemul de frânare)

                        ECE/TRANS/WP.29/2020/8

                        106

                        Propunere de completare 18 la seria originală de amendamente la Regulamentul ONU nr. 106
                           (Pneuri pentru vehicule agricole)

                        ECE/TRANS/WP.29/2020/5

                        107

                        Propunere de completare 9 la seria 06 de amendamente la Regulamentul ONU nr. 107
                           (Vehicule de tip M2 și M3)

                        ECE/TRANS/WP.29/2020/12

                        107

                        Propunere de completare 4 la seria 07 de amendamente la Regulamentul ONU nr. 107
                           (Vehicule de tip M2 și M3)

                        ECE/TRANS/WP.29/2020/13

                        107

                        Propunere de completare 3 la seria 08 de amendamente la Regulamentul ONU nr. 107
                           (Vehicule de tip M2 și M3)

                        ECE/TRANS/WP.29/2020/14

                        110

                        Propunere de completare 1 la seria 04 de amendamente la Regulamentul ONU nr. 110
                           (Vehicule GNC și GNL)

                        ECE/TRANS/WP.29/2020/20

                        110

                        Propunere de completare 2 la seria 04 de amendamente la Regulamentul ONU nr. 110
                           (Vehicule GNC și GNL)

                        ECE/TRANS/WP.29/2020/21

                        117

                        Propunere de completare 11 la seria de amendamente 02 la Regulamentul ONU nr. 117 (Pneuri, rezistența la rulare, zgomotul de rulare și aderența pe suprafețe umede)

                        ECE/TRANS/WP.29/2020/6

                        121

                        Propunere de completare 4 la seria 01 de amendamente la Regulamentul ONU nr. 121 (Identificarea comenzilor, a lămpilor martor și a indicatoarelor)

                        ECE/TRANS/WP.29/2020/22

                        122

                        Propunere de completare 6 la Regulamentul ONU nr. 122 (Sisteme de încălzire)

                        ECE/TRANS/WP.29/2020/23

                        128

                        Propunere de completare 10 la versiunea originală a Regulamentului ONU nr. 128

                        ECE/TRANS/WP.29/2020/31

                        144

                        Propunere de completare 1 la Regulamentul ONU nr. 144 (Sisteme de apel de urgență în caz de accident)

                        ECE/TRANS/WP.29/2020/24

                        144

                        Propunere pentru seria 01 de amendamente la Regulamentul ONU nr. 144
                           (Sisteme de apel de urgență în caz de accident)

                        ECE/TRANS/WP.29/2020/29

                        148

                        Propunere de completare 2 la seriile originale ale Regulamentului ONU nr. 148 privind dispozitivele de semnalizare luminoasă (LSD)

                        ECE/TRANS/WP.29/2020/32

                        149

                        Propunere de completare 2 la seriile originale ale Regulamentului ONU nr. 149 privind dispozitivele de iluminare a drumului (RID)

                        ECE/TRANS/WP.29/2020/33

                        150

                        Propunere de completare 2 la seriile originale ale Regulamentului ONU nr. 150 privind dispozitivele retroreflectorizante (RRD)

                        ECE/TRANS/WP.29/2020/34

                        151

                        Propunere de completare 1 la Regulamentul ONU nr. 151 [Sisteme de informare pentru unghiul mort (BISIS)]

                        ECE/TRANS/WP.29/2020/18, WP.29-180-05

                        152

                        Propunere de completare 1 la Regulamentul ONU nr. 152 [Sistem avansat de frânare de urgență (AEBS) pentru vehiculele de tip M1 și N1]

                        ECE/TRANS/WP.29/2020/9

                        152

                        Propunere pentru seria 01 de amendamente la Regulamentul ONU nr. 152 [Sistem avansat de frânare de urgență (AEBS) pentru vehiculele de tip M1 și N1]

                        ECE/TRANS/WP.29/2020/10

                        RTM nr.

                        Titlul punctului de pe ordinea de zi

                        Referința documentului

                        3

                        Propunere de amendament 4 la RTM ONU nr. 3 (Sisteme de frânare pentru motociclete)

                        Propunere de raport tehnic pentru amendamentul 4 la RTM ONU nr. 3 (Sisteme de frânare pentru motociclete)

                        Autorizația de a elabora amendamente la RTM ONU nr. 3

                        ECE/TRANS/WP.29/2020/47

                        ECE/TRANS/WP.29/2020/48

                        ECE/TRANS/WP.29/AC.3/47

                        6

                        Propunere de amendament 2 la RTM ONU nr. 6
                           (Geamuri securizate)

                        Propunere de raport tehnic pentru amendamentul 2 la RTM ONU nr. 6 (Geamuri securizate)

                        Autorizația de a elabora amendamente la RTM ONU nr. 6

                        ECE/TRANS/WP.29/2020/43

                        ECE/TRANS/WP.29/2020/44

                        ECE/TRANS/WP.29/AC.3/52

                        6

                        Propunere de amendament 3 la RTM ONU nr. 6
                           (Geamuri securizate)

                        Propunere de raport tehnic pentru amendamentul 3 la RTM ONU nr. 6 (Geamuri securizate)

                        Autorizația de a elabora amendamente la RTM ONU nr. 6

                        ECE/TRANS/WP.29/2020/45

                        ECE/TRANS/WP.29/2020/46

                        ECE/TRANS/WP.29/AC.3/52

                        16

                        Propunere de amendament nr. 2 la RTM ONU nr. 16 (Pneuri)

                        Propunere de raport tehnic pentru amendamentul 2 la RTM ONU nr. 16 (Pneuri)

                        Autorizația de a elabora amendamente la RTM ONU nr. 16

                        ECE/TRANS/WP.29/2020/41

                        ECE/TRANS/WP.29/2020/42

                        ECE/TRANS/WP.29/AC.3/48/Rev.1

                        Rezoluția nr.

                        Titlul punctului de pe ordinea de zi

                        Referința documentului

                        R.E.5

                        Propunere de amendament 5 la Rezoluția consolidată privind specificațiile comune ale categoriilor de surse luminoase (R.E.5)

                        ECE/TRANS/WP.29/2020/37

                        Diverse

                        Titlul punctului de pe ordinea de zi

                        Referința documentului

                        Autorizația de a elabora un amendament la Regulamentul tehnic mondial al ONU nr. 6 (Geamuri securizate)

                        ECE/TRANS/WP.29/AC.3/55

                        Autorizație revizuită de elaborare a unui nou RTM ONU privind determinarea puterii vehiculelor electrice (DEVP)

                        ECE/TRANS/WP.29/AC.3/53/Rev.1

                     (1)

                        Toate documentele la care se face trimitere în tabel sunt disponibile la adresa:
                  http://www.unece.org/trans/main/wp29/wp29wgs/wp29gen/gen2020.html